Document ID: 31983R3514

*****
ΚΑΝΟΝΙΣΜΟΣ (ΕΟΚ) αριθ. 3514/83 ΤΗΣ ΕΠΙΤΡΟΠΗΣ
της 13ης Δεκεμβρίου 1983
για τροποποίηση των κανονισμών (ΕΟΚ) αριθ. 2191/81 και (ΕΟΚ) αριθ. 2192/81 σχετικά με χορήγηση ενίσχυσης για την αγορά βουτύρου από μη κερδοσκοπικά ιδρύματα και οργανισμούς, καθώς και από τις ένοπλες δυνάμεις και τις εξομοιούμενες μονάδες των κρατών μελών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 12 παράγραφος 3,
Εκτιμώντας:
ότι ο κανονισμός (ΕΟΚ) αριθ. 2191/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1446/83 (4), προβλέπει ότι το δελτίο που αναφέρεται στο άρθρο 3 ισχύει μόνο από την πρώτη ημέρα του ημερολογιακού μήνα· ότι η παραλαβή του βουτύρου είναι δυνατόν να γίνει μόνο μετά την ημερομηνία αυτή· ότι η εφαρμογή του καθεστώτος έδειξε ότι είναι αναγκαίο να μετατεθεί η ημερομηνία αυτή για να γίνονται νωρίτερα οι παραδόσεις βουτύρου· ότι πρέπει, κατά συνέπεια, να τροποποιηθεί η προβλεπόμενη προθεσμία για την παραλαβή· ότι η εν λόγω διάταξη περιλαμβάνεται επίσης στον κανονισμό (ΕΟΚ) αριθ. 2192/81 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1446/83· ότι πρέπει, συνεπώς, να γίνει η ίδια τροποποίηση στον κανονισμό αυτό·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΟΚ) αριθ. 2191/81, το κείμενο της παραγράφου 5 και, στο άρθρο 3 του κανονισμού (ΕΟΚ) αριθ. 2192/81, το κείμενο της παραγράφου 3, αντικαθίστανται από το ακόλουθο κείμενο:
«Το δελτίο ισχύει για τον ημερολογιακό μήνα που αναφέρεται σ' αυτό. Εντούτοις, η παραλαβή είναι δυνατόν να πραγματοποιηθεί από την εικοστή όγδοη ημέρα του μήνα που προηγείται του ημερολογιακού μήνα που αναφέρεται στο δελτίο μέχρι τη δέκατη ημέρα του μήνα που ακολουθεί τον ημερολογιακό μήνα που αναφέρεται στο δελτίο.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 1983.

Labels: 4
17
19
5